
Pakuotės lapelis: informacija vartotojui

CASODEX 150 mg plėvele dengtos tabletės
bikalutamidas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra CASODEX ir kam jis vartojamas
2. Kas žinotina prieš vartojant CASODEX
3. Kaip vartoti CASODEX
4. Galimas šalutinis poveikis
5. Kaip laikyti CASODEX 
6. Pakuotės turinys ir kita informacija


1.	Kas yra CASODEX ir kam jis vartojamas

CASODEX sudėtyje yra medžiagos bikalutamido. Jis priklauso vaistų, taip vadinamų,  antiandrogenai grupei. 

· Bikalutamidas vartojamas prostatos vėžiui gydyti.
· Jis veikia, blokuodamas vyriškų hormonų, tokių kaip testosteronas, poveikį.


2.	Kas žinotina prieš vartojant CASODEX 

CASODEX vartoti draudžiama:
· jeigu yra alergija bikalutamidui arba bet kuriai pagalbinei CASODEX medžiagai (jos išvardytos 6 skyriuje);
· jeigu jau vartojate vaisto cisaprido , tam tikrų antihistamininių vaistų (terfenadino ar astemizolo);
· jeigu esate moteris. 

Nevartokite CASODEX, jeigu iš aukščiau paminėto Jums tinka. Jeigu nesate tikri, prieš 
pradėdami vartoti CASODEX, pasitarkite su gydytoju ar vaistininku. 

Bikalutamido negalima vartoti vaikams.

Įspėjimai ir atsargumo priemonės 
Pasitarkite su gydytoju arba vaistininku prieš pradėdami vartoti CASODEX:
· jeigu sergate kepenų liga. Gydytojas gali paskirti atlikti Jūsų kraujo tyrimus prieš pradedant vartoti CASODEX ir gydymosi metu.
· jeigu Jums yra bent kažkas iš paminėto: bet kokia širdies ir kraujagyslių sistemos liga, įskaitant širdies ritmo sutrikimus (aritmija), arba esate gydomas vaistais nuo šių ligų. Vartojant CASODEX gali padidėti širdies rimto sutrikimų rizika.
· Kol vartojate CASODEX ir paskui dar 130 dienų Jūs ir (arba) Jūsų partnerė turite naudoti apsisaugojimo nuo nėštumo priemones. Jeigu dėl jų kiltų klausimų, teiraukitės gydytojo.
· Jeigu patekote į ligoninę, pasakykite medicinos personalui, kad vartojate CASODEX.

Saulės ar ultravioletinių (UV) spindulių poveikis 
Venkite tiesioginių saulės ar ultravioletinių spindulių poveikio, kol gydotės CASODEX.

Vaikai ir paaugliai
Vaikams ir paaugliams CASODEX vartoti negalima.

Tyrimai
Jūsų gydytojas gali paskirti atlikti kraujo tyrimus, patikrinti ar nėra kokių nors pakitimų.

Kiti vaistai ir CASODEX 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Taip pat ir apie vartojamus be recepto įsigytus ar augalinės kilmės vaistus. Todėl, kad CASODEX gali turėti įtakos kitų vaistų veikimui. Taip pat kiti vaistai gali įtakoti CASODEX veikimą.

Nevartokite CASODEX, jeigu jau vartojate bet kurį iš šių vaistų:
· Cisaprido (vaisto nuo skrandžio sutrikimų);
· Tam tikrų antihistamininių vaistų (terfenadino ar astemizolo).

Bikalutamidas gali sąveikauti su kai kuriais vaistais, vartojamais širdies ritmo sutrikimamsgydyti (pvz., su chinidinu, prokainamidu, amiodaronu, dizopiramidu, dofetilidu, ibutilidu ir sotaloliu) arba gali padidinti širdies ritmo sutrikimų riziką, vartojant kartu su kai kuriais kitais vaistais (pvz., su metadonu [vartojamas skausmui malšinti ir žmonių, turinčių priklausomybę narkotinėms medžiagoms, detoksikacijai], moksifloksacinu (antibiotikas), antipsichoziniais vaistais, vartojamais sunkioms psichikos ligoms gydyti.

Taip pat pasakykite gydytojui ar vaistininkui, jeigu vartojate bet kurį iš šių vaistų:
· per burną vartojamų, vaistų, saugančių nuo kraujo krešulių susidarymo (geriamųjų antikoaguliantų), pvz., varfarino. Kraują skystinančių ar nuo krešulių susidarymo apsaugančių, vaistų. Prieš vartojant bikalutamido arba gydymo metu, gydytojas gali atlikti kraujo tyrimus. 
· midazolamo (vartojamo traukulių sumažinimui ar gydymui);
· ciklosporino (vartojamo imuninei sistemai slopinti);
· kalcio kanalų blokatorių (vartojamų per didelio kraujo spaudimo ar kai kurių širdies ligų gydymui);
· cimetidino (vartojamo skrandžio opų gydymui);
· ketokonazolo (vartojamo odos ir nagų grybelių infekcijos gydymui).

Nėštumas, žindymo laikotarpis ir vaisingumas
CASODEX negalima vartoti moterims.

Vairavimas ir mechanizmų valdymas
CASODEX tikėtina neturi įtakos Jūsų gebėjimui vairuoti ir valdyti bet kokius mechanizmus. Vis dėlto, vartojant CASODEX, kai kuriems žmonėms retkarčiais gali pasireikšti mieguistumas. Jeigu Jums taip atsitinka, kreipkitės patarimo į gydytoją ar vaistininką.

CASODEX sudėtyje yra laktozės
Šio vaisto sudėtyje yra laktozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

CASODEX sudėtyje yra natrio
Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti CASODEX 

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė yra viena tabletė kiekvieną dieną. 
Nurykite visą tabletę, užsigeriant vandeniu.
Stenkitės išgerti tabletę kiekvieną dieną tuo pačiu laiku. Nenutraukite vartoti vaisto net jeigu pasijutote gerai, nebent tai nurodytų Jūsų gydytojas.

Vartojimas vaikams ir paaugliams
Vaikams ir paaugliams CASODEX vartoti negalima.

Pavartojus per didelę CASODEX dozę
Jeigu išgėrėte CASODEX daugiau, negu kad Jums išrašyta, nedelsiant kreipkitės į gydytoją arba vykite į ligoninę.

Pamiršus pavartoti CASODEX
Pamiršus išgerti tabletę, šią dozę praleiskite kitą dozę išgerkite įprastu režimu. 
Negalima vartoti dvigubos dozės norint kompensuoti praleistą dozę.

Pokyčiai nutraukus CASODEX vartojimą
Nenutraukite medikamento vartojimo, net jeigu jaučiatės gerai, nebent taip padaryti nurodė Jūsų gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, tačiau jis pasireiškia ne visiems žmonėms. 

Nedelsiant kreipkitės į gydytoją ar kvieskite greitąją medicinos pagalbą, jeigu pasireiškia bet kuris iš šių sutrikimų: 

Alerginės reakcijos

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)

Staigus tokių simptomų pasireiškimas:
· odos išbėrimas, niežulys ar dilgėlinė;
· veido, lūpų, liežuvio, gerklės  ar kitų kūno vietų tinimas;
· dusulys, švokštimas ar kvėpavimo pasunkėjimas.

Taip pat nedelsdami pasakykite gydytojui, jeigu pasireiškė žemiau išvardytas šalutinis poveikis.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· odos ar akių baltymų pageltimas (gelta). Tai gali būti požymis, kad  jūsų kepenys yra nesveikos, o retais atvejais (pasireiškia mažiau kaip 1 iš 1000 žmonių) – kepenų nepakankamumas.
· pilvo skausmas;
· kraujas šlapime.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· Stiprus dusulys arba staigus jo pasunkėjimas (kartu gali būti kosulys ir karščiavimas). Tai gali būti plaučių uždegimo požymis, vadinamas intersticine plaučių liga.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· EKG pokyčiai (pailgėjęs QT intervalas).

Kitas galimas šalutinis poveikis:

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· Odos išbėrimas
· Krūtų patinimas ir jautrumas
· Silpnumas

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· Karščio pliūpsniai
· Blogumo jausmas (pykinimas)
· Niežulys 
· Sausa oda
· Negalėjimas pasiketi erekcijos (erekcijos sutrikimas)
· Svorio padidėjimas
· Lytinio potraukio sumažėjimas ir sumažėjęs vaisingumas.
· Plaukų slinkimas 
· Plaukų ataugimas ir neįprastas jų augimas
· Raudonųjų kraujo ląstelių kiekio sumažėjimas (anemija). Dėl to galite jausti nuovargį ar būti pabalęs.
· Apetito netekimas
· Depresija
· Apsnūdimas
· Nevirškinimas
· Apsvaigimas
· Vidurių užkietėjimas
· Vidurių pūtimas
· Krūtinės skausmas
· Patinimas

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· Padidėjęs odos jautrumas saulės šviesai.

Gydytojas gali nurodyti atlikti tam tikrus kraujo tyrimus.
Nerimauti dėl aukščiau minėto galimo šalutinio poveikio nereikėtų, kadangi Jums jo gali nepasireikšti.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	 Kaip laikyti CASODEX

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 30 °C temperatūroje.
Laikyti gamintojo pakuotėje.

Ant dėžutės po „EXP“ ir ant lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

CASODEX sudėtis
· Veiklioji medžiaga yra bikalutamidas. Kiekvienoje plėvele dengtoje tabletėje yra 150 mg bikalutamido.
· Pagalbinės medžiagos:
Branduolys: povidonas, natrio krakmolo glikolatas, laktozės monohidratas, magnio stearatas.
Plėvelė: hipromeliozė, titano dioksidas, makrogolis 300.

CASODEX išvaizda ir kiekis pakuotėje 
CASODEX 150 mg plėvele dengtos tabletės yra baltos, abipus išgaubtos, plėvele dengtos tabletės, kurių vienoje pusėje yra rodyklės logotipas, o kitoje – „Casodex 150“. 

Kartono dėžutė, kurioje yra 28 plėvele dengtų tablečių.

Registruotojas eksportuojančioje valstybėje ir gamintojas

Registruotojas
Laboratoires Juvisé Pharmaceuticals
149 Boulevard Bataille de Stalingrad
69100 Villeurbanne, 
Prancūzija

Gamintojas
Corden Pharma GmbH
Otto-Hahn-Strasse, 
68723, Plankstadt, 
Vokietija

arba

AstraZeneca AB Global External Sourcing (GES)
Astraallén, 
Gärtunaporten (B 674:5), 151 85 Södertälje, 
Švedija

Lygiagretus importuotojas
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija
		
arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2026-05-29.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi tinkamumo laiku: referencinio vaisto – 3 metai, lygiagrečiai importuojamo – 4 metai; išvaizda: referencinio vaisto tablečių vienoje pusėje yra įspaudas „BCL“, kita pusė lygi, lygiagrečiai importuojamo vaisto tablečių vienoje pusėje rodyklės logotipas, „Casodex 150“ kitoje pusėje; pagalbinėmis medžiagomis: referencinio vaisto tabletės branduolyje mikrokristalinė celiuliozė, kroskarmeliozės natrio druska, natrio laurilsulfatas, bevandenis koloidinis silicio dioksidas, tabletės plėvelėje – polidekstrozė, makrogolis 4000, lygiagrečiai importuojamo vaisto tabletės branduolyje yra natrio krakmolo glikolatas, tabletės plėvelėje - makrogolis 300; laikymo sąlygomis: lygiagrečiai importuojamą vaistą laikyti ne aukštesnėje kaip 30 °C temperatūroje.

